Predkladacia správa

Jedným zo závažných problémov, s ktorými sú v súčasnosti konfrontované všetky štáty medzinárodného spoločenstva, je značný nárast organizovanej trestnej činnosti. Efektívne pôsobenie proti týmto negatívnym protispoločenským konaniam nie je možné docieliť bez široko koncipovanej medzinárodnej spolupráce orgánov podieľajúcich sa na boji proti organizovanej trestnej činnosti. Popri systéme multilaterálnych medzinárodnoprávnych zmluvných dokumentov zohráva v boji s organizovanou trestnou činnosťou dôležitú úlohu aj bilaterálna právna úprava spolupráce v tejto oblasti. Odzrkadľujúc uvedenú situáciu, srbská strana v marci 2004 doručila prostredníctvom Ministerstva zahraničných vecí Slovenskej republiky (ďalej len „MZV SR“) návrh medzinárodnoprávneho dokumentu upravujúceho spoluprácu v boji proti terorizmu, organizovanej trestnej činnosti, nedovolenému obchodovaniu s omamnými, psychotropnými látkami a prekurzormi, nelegálnej migrácii a iným trestným činom. Tento návrh príslušné útvary ministerstva vnútra posúdili a vypracovali nový návrh dohody, ktorý bol srbskej strane zaslaný diplomatickou cestou. Po viacerých korešpondenčných kontaktoch s MZV SR, ako aj so Zastupiteľským úradom Slovenskej republiky v Belehrade bola dohodnutá realizácia expertného rokovania, ktoré sa uskutočnilo začiatkom roka 2005 v Belehrade. Výsledkom uvedeného rokovania je predkladaný návrh dohody upravený podľa požiadaviek oboch zmluvných strán.

Cieľom predkladaného návrhu dohody je upraviť medzinárodnú spoluprácu orgánov podieľajúcich sa na boji proti organizovanej trestnej činnosti, umožnenie vzájomnej spolupráce príslušných orgánov oboch zmluvných strán pri prevencii, odhaľovaní a v boji proti organizovanej trestnej činnosti, a to predovšetkým vzájomným informovaním sa o údajoch týkajúcich sa osôb páchajúcich organizovanú trestnú činnosť, výmenou operatívnych informácií, výmenou expertov a plánovaním spoločných výcvikových kurzov. Priamu a operatívnu spoluprácu v konkrétnych oblastiach podľa dohody vrátane výmeny utajovaných skutočností budú vykonávať príslušné orgány ministerstiev vnútra, ktoré sa splnomocňujú na uzatváranie vykonávacích protokolov a programov spolupráce. Návrh dohody ďalej obsahuje ustanovenia o nadobudnutí platnosti, zmene a jej doplnení, ako aj zrušovacie ustanovenia.

	Vykonanie obvyklých formálnych úkonov súvisiacich s uzavretím dohody zabezpečí gestor v súčinnosti s ministerstvom zahraničných vecí a v súlade s platnými vnútroštátnymi predpismi. 

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Ide o medzinárodnú zmluvu, ktorá je podľa vnútroštátnych právnych predpisov zmluvou vládnej povahy, keďže svojím významom presahuje rámec pôsobnosti jedného ústredného orgánu štátnej správy. 
	
	Predkladaný návrh dohody nemá finančný, ekonomický, environmentálny vplyv, ani vplyv na zamestnanosť a podnikateľské prostredie.
.